ཐོག་མར་རྨང་འདིང་བ་ནི།བོད་ལུགས་ཀྱི་ཁང་བའི་རྨང་འདིང་སྟངས་ལ།ཁང་བ་རྒྱག་ཡུལ་གྱི་ས་དཔྱད་དང་།ས་ཆོགསྐར་འཛིན་སྔོན་དུ་སོང་ནས།ཁང་བ་ཆེ་ཆུང་ཇི་ལྟར་འདོད་པའི་ས་ཐིག་ལེགས་པར་བཏབ་པའི་སྟེང་ནས་རྨང་བྲུད་པར།ས་འོག་གི་ས་མིན་རྡོ་མིན་རྡོ་ཐལ་གྱི་བྲག་རྡོ་ལྟ་བུ་ལ་ཐུག་པ་དང་།རྨང་ས་རྙེད་ཟེར་ནས་རྩིག་རྨང་དེའི་ཐོག་ཏུ་འཇོག་ལ།ས་སྟེང་ནས་རྨང་སའི་བར་ཟབ་ཚད་ཅི་ཙམ་བརྐོ་དགོས་པ་ནི་གནས་སོ་སོའི་ས་དཔུང་མཐུག་སྲབ་མི་འདྲ་བས།གཅིག་ཏུ་ངེས་པ་མེད་ལ།མདོར་ན་རྨང་ས་ལ་མ་ཐུག་བར་དུ་བརྐོ།རྩིག་རྨང་འཇམ་པོར་བརྐོས་པའི་སྟེང་རྨང་བརྩིག་དགོས་ཏེ།རྩིག་སྟངས་ལ།རྨང་དེ་ནི་ཁང་རྩེག་དུ་མའི་རྐང་ཡིན་པས་བརྟན་པོ་དང་སྲ་མོ་ཡིན་དགོས་ཕྱིར།རྡོ་རྩིག་གཞན་གྱི་རྩིག་པ་དང་འདྲ་བའི་བརྩིགས་ངོས་འཇམ་པོ་དང་བལྟ་ས་མཛེས་པོ་དེ་གཙོ་བོ་མིན་ལ།གནད་འགག་ནི་རྡོ་རྒྱུ་སྲ་རླིང་སྟེང་།རྡོ་མཐུད་དང་།རྡོ་གཟེབ།རྡོ་རྩབ་རྒྱག་སྟངས་ལ་གཟབ་སྟེ་ས་སྟེང་གི་ཡན་དུ་འདོམ་ཕྱེད་ཙམ་བརྩིག་དགོས་ཤིང་།ས་སྟེང་དུ་བརྩིགས་པ་དེ་ནི་གྱང་ལ་ཆུས་མི་གནོད་པའི་ཆེད་དུ་ཡིན་ལ།མིག་གིས་མཐོང་ས་ཡང་ཡིན་པས།ཕྱི་རྩིག་སོགས་ཀྱི་ངོས་འཇམ་ཞིང་མཛེས་པར་བརྩིག་གོ།།